**Ministru kabineta rīkojuma „Par līdzfinansējuma piešķiršanu Ādažu novada domei”**

**projekta sākotnējās ietekmes novērtējuma ziņojums (anotācija)**

|  |
| --- |
|  **I. Tiesību akta projekta izstrādes nepieciešamība** |
|  1. |  Pamatojums | Ministru kabineta (turpmāk – MK) 2016. gada 5. jūlija protokollēmuma Nr. 33 38.§ 3.1. apakšpunkts.  |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar MK 2016. gada 5. jūlija sēdes protokola Nr. 33 38.§ 2. punktu tika akceptēts Aizsardzības ministrijas (turpmāk – AM) priekšlikums par notekūdeņu attīrīšanas iekārtu trešā aerotenka bloka izbūves Ādažu pašvaldībā (turpmāk – projekts) līdzfinansēšanu AM budžeta ietvaros ne vairāk kā 57,3% apmērā no projekta kopējās summas. Papildus AM tika uzdots sagatavot un iesniegt izskatīšanai MK rīkojuma projektu par precizēto līdzfinansējuma apmēru šī projekta īstenošanai (MK 2016. gada 5. jūlija sēdes protokola Nr. 33 38. § 3.1. apakšpunkts).Ņemot vērā Nacionālo bruņoto spēku (turpmāk – NBS) turpmāko mācību infrastruktūras paplašināšanu, profesionālo karavīru skaita palielināšanu, plānoto nacionālo un starptautisko mācību skaita intensitāti un pieaugošo kaujas vienību atrašanos Ādažu mācību bāzē (turpmāk – ĀMB), palielināsies arī SIA “Ādažu Ūdens” notekūdens attīrīšanas iekārtu (turpmāk – NAI) noslodze. Saskaņā ar minēto, lai nodrošinātu, ka līdz ar NBS ĀMB infrastruktūras attīstību un mācību skaita pieaugumu SIA “Ādažu Ūdens” NAI spēj uzņemt NBS ĀMB radīto notekūdens apjomu, projekta īstenošanai tiks piešķirts AM līdzfinansējums. SIA "Ādažu Ūdens" ir Ādažu novada pašvaldības pārraudzībā esoša kapitālsabiedrība.Saskaņā ar Ādažu novada domes (turpmāk – dome) sniegto informāciju jau pašlaik SIA “Ādažu Ūdens” divu aerotenku bloku hidrauliskā slodze sasniedz 90–95% līmeni no maksimālās kapacitātes. Lai uzlabotu Ādažu novada pašvaldības NAI darbību, tika izskatīti vairāki varianti un kā saimnieciski un finansiāli izdevīgākā tika atzīta NAI trešā aerotenka bloka ar 750 m3 attīrīšanas kapacitāti diennaktī būvniecība. Pēc domes aprēķiniem, 2015. gadā NBS ĀMB maksimālā notekūdeņu plūsma sasniedza 225 m3 diennaktī. Ņemot vērā NBS ĀMB paplašināšanās plānus un starptautisko un nacionālo mācību skaita palielināšanos, nākotnē maksimālā notekūdeņu plūsma varētu sasniegt 430 m3 diennaktī, kas savukārt veido 57,3% no viena aerotenka kapacitātes. Dome ir informējusi, ka trešā aerotenka bloka būvniecības izmaksas, kas iekļauj projekta būvniecību, būvuzraudzību un būvprojekta ekspertīzi, ir 1 138 000 *euro*, līdz ar to AM līdzfinansējums – 57,3% apmērā no projekta kopējās summas – būtu 652 074 *euro*.Aizsardzības ministrijas līdzfinansējuma piešķiršana projekta īstenošanai, ar mērķi palielināt domes nodrošināto NAI pakalpojumu kapacitāti, nodrošinās NBS ĀMB notekūdeņu apjoma uzņemšanu un attīrīšanu pilnā apmērā, ņemot vērā arī NBS ĀMB nākotnes infrastruktūras attīstības plānus. Pašvaldība ir apņēmusies nodrošināt bāzes darbībai un attīstībai nepieciešamo NAI jaudas apjomu, kā arī nepiemērot AM NAI palielinātās jaudas sadārdzināto tarifu.Minētā projekta īstenošanai AM 2016. gada budžeta ietvaros nepieciešams novirzīt līdzfinansējumu Ādažu novada domei NAI trešā aerotenka bloka būvniecībai 652 074 *euro* apmērā. Lai nodrošinātu finanšu līdzekļu atbilstošu izmantošanu, AM noslēgs attiecīgu līgumu. |
|  3. | Projekta izstrādē iesaistītās institūcijas | Aizsardzības ministrija, Ādažu novada dome. |
|  4. |  Cita informācija | MK rīkojuma projekta izpilde tiks nodrošināta AM 2016. gada budžeta ietvaros, veicot finanšu līdzekļu pārdali starp AM budžeta programmām un izdevumu kodiem atbilstoši ekonomiskajām kategorijām. Apropriācijas pārdale tiks veikta no AM budžeta programmas 30.00.00. “Valsts aizsardzības politikas realizācija” ilgtermiņa saistību sadaļas “Maksājumi starptautiskajās institūcijās un programmās” starptautiskajiem maksājumiem paredzētajiem līdzekļiem (maksājumi NSIP projektiem faktiski ir mazāki par sākotnēji plānotajiem) uz budžeta programmu 33.00.00 “Aizsardzības īpašumu pārvaldīšana”, palielinot kapitālo izdevumu transfertiem paredzēto līdzekļu apmēru. Līdz ar to papildu valsts budžeta finansējums nav nepieciešams.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Ādažu novada dome. |
| 2.  | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar MK rīkojuma projektu netiek radītas jaunas valsts institūcijas, kā arī netiek paplašinātas esošo institūciju funkcijas. |
| 3. | Cita informācija | Nav |

Anotācijas II, III, IV, V un VI sadaļa – projekts šīs jomas neskar.

Aizsardzības ministrs R. Bergmanis

Vīza: Valsts sekretārs J. Garisons

02.11.2016,15:21

627

D. Pulkstene, tālr. 67335154

diana.pulkstene@mod.gov.lv